CELEX: 32016L1028
Language: et
Date: 2016-04-19 00:00:00
Title: Komisjoni delegeeritud direktiiv (EL) 2016/1028, 19. aprill 2016, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL IV lisa seoses erandiga, milles käsitletakse plii kasutamist teatavate seadmete temperatuurimõõtesensorite elektriühenduste joodistes (EMPs kohaldatav tekst)

25.6.2016   
            
            
               ET
            
            
               Euroopa Liidu Teataja
            
            
               L 168/13
            
         KOMISJONI DELEGEERITUD DIREKTIIV (EL) 2016/1028,
   19. aprill 2016,
   millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL IV lisa seoses erandiga, milles käsitletakse plii kasutamist teatavate seadmete temperatuurimõõtesensorite elektriühenduste joodistes
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes, (1) eriti selle artikli 5 lõike 1 punkti a,
   ning arvestades järgmist:
   
               (1)
            
            
               Direktiiviga 2011/65/EL on keelatud kasutada pliid turule lastavates elektri- ja elektroonikaseadmetes.
            
         
               (2)
            
            
               Pliid kasutatakse meditsiiniseadmete ning seire- ja kontrolliseadmete krüosensorites, et vältida paksu intermetallilise faasi, niitkristallide ja tinakatku teket. Kõnealuseid sensoreid kasutatakse teatavate kasutusviiside puhul väga madala temperatuuri mõõtmiseks lühikese aja jooksul.
            
         
               (3)
            
            
               Krüogeensete kasutusviiside puhul ei saa kasutada pliivabu joodiseid, sest nende puhul on tõenäolisem tinakatku tekkimine, mis mõjutab olulisel määral seadmete töökindlust. On tõendatud, et tavapärasel viisil kasutatavate krüosensorite puhul on jootmine ainus ühendamistehnoloogia, mis on nii usaldusväärne kui ka kättesaadav.
            
         
               (4)
            
            
               Perioodiliselt temperatuuril alla – 150 °C kasutatavate temperatuurisensorite väliskontaktide pliijoodise suhtes tuleks seega teha piirangu kohaldamisest erand kuni 30. juunini 2021 ning sätestada see direktiivi 2011/65/EL IV lisa punktis 26. Pidades silmas meditsiiniseadmete ning seire- ja kontrolliseadmete innovatsioonitsüklit, ei ole kõnealuse üleminekuperioodi kestusel tõenäoliselt innovatsioonile kahjulikku mõju.
            
         
               (5)
            
            
               Seepärast tuleks direktiivi 2011/65/EL vastavalt muuta,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 2011/65/EL IV lisa muudetakse vastavalt käesoleva direktiivi lisale.
   Artikkel 2
   1.   Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 30. aprillil 2017. Liikmesriigid edastavad kõnealuste normide teksti viivitamata komisjonile.
   Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
   2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
   Artikkel 3
   Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
   Artikkel 4
   Käesolev direktiiv on adresseeritud liikmesriikidele.
   
      Brüssel, 19. aprillil 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 174, 1.7.2011, lk 88.
   
      LISA
      Direktiivi 2011/65/EL IV lisa punkt 26 asendatakse järgmisega:
      
         
                     „26.
                  
                  
                     Plii, mida kasutatakse järgmiste kasutusviiside puhul tavapärastes töö- ja ladustamistingimustes kestvalt temperatuuril alla – 20 °C:
                     
                                 a)
                              
                              
                                 trükkplaatide joodised;
                              
                           
                                 b)
                              
                              
                                 elektriliste või elektrooniliste komponentide otsakatted ja trükkplaatide katted;
                              
                           
                                 c)
                              
                              
                                 juhtmete ja kaablite ühendamise joodised;
                              
                           
                                 d)
                              
                              
                                 andurite ja sensorite ühendamise joodised.
                              
                           Plii, mida kasutatakse perioodiliselt temperatuuril alla – 150 °C käitamiseks projekteeritud seadmete temperatuurimõõtesensorite elektriühenduste joodistes.
                     Need erandid kehtivad kuni 30. juunini 2021.“